የብሔራዊ መረጃና ደኅንነት ሠራተኛ ከግብረ አበሮቹ ጋር በከባድ የማታለል ሙስና ወንጀል ተከሰሰ
የማይገባ ብልፅግና ለማግኘት በማሰብና የብሔራዊ መረጃና ደኅንነት አገልግሎት ሠራተኛነቱን በመቀጠም፣ ከግብረ አበሮቹ ጋር በመሆን ከባድ የማታለል የሙስና ወንጀል ፈጽሟል የተባለው የብሔራዊ መረጃና ደኅንነት አገልግሎት ሠራተኛ ክስ ተመሠረተበት፡፡ተከሳሹ አቶ ጌታቸው ዋለልኝ ሲሆን፣ በግብረ አበርነት ወንጀሉን በመፈጸም አብረው ክስ የተመሠረተባቸው በንግድ ሥራ ላይ የተሰማራ መሆኑ የተገለጸው አቶ ብሩክ አስፋወሰንና የላቦራቶሪ ቴክኒሻን መሆኑ የተገለጸው አቶ ፍሰሐ ፀጋዬ ናቸው፡፡ ክስ የተመሠረተባቸውም በፌዴራል ከፍተኛ ፍርድ ቤት ልደታ ምድብ ችሎት ነው፡፡ አቶ ጌታቸው የሚሠራበትን ተቋም በመጠቀም ‹‹አገራዊ ሥራ ነው›› በማለት ሙሉጌታ ተመስገንና ኑር ሁሴን ጦይብ የተባሉ ግለሰቦችን መመልመሉን ከሳሽ የፌዴራል ዓቃቤ ሕግ በክሱ ገልጿል፡፡ በኤምባሲ ስም ወደ አገር ውስጥ የሚገቡ ዕቃዎችን ምንነት ለማጣራት የሚሠራ ሰርጎ ገብ የደኅንነት ሥራ አለ በማለት አሳሳች የሆኑ ነገሮችን በመናገር የአቶ ተመስገን ሙሉጌታን ስም በሐጎስ ይህደጎና፣ የአቶ ኑር ሁሴን ጦይብን ስም ሀሺም ኑሩ በሚል ሐሰተኛ ስም መቀየሩንም ክሱ ይገልጻል፡፡ ስማቸው ለተቀየረው ሰዎች የኤምባሲ መታወቂያ ከኤምባሲ የተሰጠ ውክልናና ኤምባሲዎች ለውጭ ጉዳይ ሚኒስቴር የጻፏቸው ደብዳቤዎችንና ለገቢዎች የተጻፉ ደብዳቤዎችን፣ በአቶ ብሩክና በፍሰሐ አማካይነት እንዲዘጋጁ በማድረግ ሕገወጥ ሥራዎች መሥራቱን ክሱ ያብራራል፡፡ አቶ ብሩክ የተባለው ተከሳሽ ሐሰተኛ የአንጎላ ኤምባሲ መታወቂያና የውክልና ሰነዶች በማዘጋጀት፣ አቶ ፍሰሐ የተባለውም ተከሳሽ ተመሳሳይ ድርጊት በመፈጸምና የጉምሩክን ጉዳይ ለሚያስፈጽሙ ትራንዚስተር በመስጠት፣ ከላይ በተገለጸው የተቀየረ ሐሰተኛ ስም በመጠቀም ለኤምባሲው መሆኑን በመግለጽ መጠናቸው ያልተገለጸ የሞባይልና ኤሌክትሮኒክ ዕቃዎች ወደ አገር ውስጥ ማስገባታቸውን ዓቃቤ ሕግ በክሱ አብራርቷል፡፡ ስሙ ለተቀየረው ኑር ሁሴን ጦይብም የየመን ኤምባሲ መታወቂያ በመሥራት ተመሳሳይ የወንጀል ድርጊት መፈጸማቸውን ክሱ ያብራራል፡፡ በአጠቃላይ ተከሳሾቹ በመንግሥት ላይ ግምቱ ያልታወቀ ከፍተኛ ገንዘብ ጉዳት እንዲደርስ ማድረጋቸውንና አንደኛ ተከሳሽ 500,000 ብር፣ ሁለተኛ ተከሳሽ 180,000 ብር፣ ሦስተኛ ተከሳሽ 120,000 ብር ያልተገባ ጥቅም ማግኘታቸውን ዓቃቤ ሕግ አስረድቷል፡፡በመሆኑም በፈጸሙት ከባድ የማታለል ሙስና ወንጀል ሐሰተኛ ሰነድ በመጠቀም የሙስና ወንጀልና የጉምሩክ ቁጥጥር በማሰናከል ወንጀል እንደ ከሰሳቸው ዓቃቤ ሕግ በክሱ አብራርቷል፡፡